Migratsiya va migrantlar BMT e'tiborida
150 dan ziyod mamlakatlar migratsiyaga doir global bitimni imzoladi. BMT hisoblariga ko’ra, global miqyosda 258 million migrant bor.
Guterrish ayrim davlatlar, jumladan, Yevropa mamlakatlari Xavfsiz, tartibli va tizimli migratsiya bo’yicha global bitimga tanqidiy yondashayotganini ta’kidlagan. Bosh kotibning bildirishicha, mazkur hujjat migratsiya tartibini joriy qilish bilan milliy suverenitetga tahdid soladi yoki odamlarga istalgan vaqtda istalgan hududga ko’chib o’tish huquqini beradi deb hisoblaydiganlar yanglishadi. Bitim migrantlarga maqomidan qat’iy nazar, inson huquqlari teng ta’minlanishini nazarda tutadi. Hujjat ikki yillik muhokama jarayonidan o’tdi. AQSh 2017-yilning dekabr oyida bitimni rad etgan ilk mamlakat bo’ldi. Vashington hujjatni “AQShning immigratsiya va qochoqlar bo’yicha siyosatiga zid” ekanini bildirgan. Shuningdek, Avstraliya, Avstriya, Vengriya, Polsha va Dominikan Respublikasi ham Amerikaga ergashgan. Guterrishning ma’lum qilishicha, migrantlarning 80 foizi xavfsiz va nazorat ostidagi marshrutlarni tanlaydi. Biroq cho’l, okean, daryolar orqali xavfli yo’llarni tanlagan 60 mingdan ziyod odam halok bo’lgan. Odam savdosi qurboniga aylanganlar ham talaygina. BMT hisoblariga ko’ra, global miqyosda 258 million migrant bor. Y’ani, ular dunyo aholisining uch foizidan ko’prog’ini tashkil etadi. Umumjahon tashkiloti sababidan qat’iy nazar, o’z mamlakatini tark etgan shaxsni migrant deb qabul qiladi. Aholi o’sishi, tengsizlikning kuchayishi va iqlim o’zgarishi natijasida migrantlar sonining yanada ortishi kutilmoqda.